次陳伯壽分韻得者字
作者：許及之
朝代：宋

paragraphs: 南浦家庖亦烟火，何事胸中太瀟灑。
少提筆力老更堅，不信昏金徒巧瓦。
一官姑混錄錄中，三生豈是悠悠者。
秋鐙夜課阿戎讀，高築詩壇潔蓮社。
人傳繡口仍錦心，我詫瓊杯并玉斝。
阿戎官學兩俱長，金固在鎔非躍冶。
轉庵忽傳分韻作，咳唾珠璣來筆下。
挽回巫峽使倒流，快注銀河見高瀉。
敢陪驛騎策疲駑，絕喜風檣追陣馬。
愛詩未足老猶貪，染指更嘗猶靳舍。
祇慚狗尾聊續貂，安得曲終成奏雅。
吟哦未了忽開予，擬約憑高共紓寫。